༈ （རྩ་གསུམ་དམ་ཅན་རྒྱ་མཚོའི་གསོལ་མཆོད་ཉུང་བསྡུས་ནི།） རཾ་ཡཾ་ཁཾ། གསེར་སྐྱེམས་གཏོར་མ་འདོད་རྒུའི་དཔལ་ཡོན་ཕུན་སུམ་ཚོགས་པ་ཟད་མི་ཤེས་པའི་ལོངས་སྤྱོད་ཀྱི་གཏེར་དུ་གྱུར། །ཨོཾ་ཨཱཿཧཱུྃ། རྒྱལ་བ་དགོངས་པ་བརྡ་དང་སྙན་ནས་བརྒྱུད། །སྨོན་ལམ་དབང་བསྐུར་ལས་འཕྲོ་གཏེར་བརྒྱུད་སོགས། །རིག་འཛིན་རྩལ་འཆང་རྩ་བརྒྱུད་བླ་མ་རྣམས། །གསོལ་ལོ་མཆོད་དོ་བྱིན་རླབས་ཆར་དུ་ཕོབ། །རྒྱུད་སྡེ་བཞི་དྲུག་ཐེག་རིམ་དགུར་འབྲེལ་བའི། །རབ་འབྱམས་ཡི་དམ་ཞི་དང་ཁྲོ་བོའི་ལྷ། །གནས་གསུམ་དཔའ་པོ་མཁའ་འགྲོ་རྒྱ་མཚོ་རྣམས། །གསོལ་ལོ་མཆོད་དོ་དངོས་གྲུབ་རྣམ་གཉིས་སྩོལ། །དཔལ་མགོན་ལེགས་ལྡན་ཚོགས་བདག་ལྷ་ཆེན་པོ། །ཁྱབ་འཇུག་དམ་ཅན་བཙན་རྒོད་（7ན）འབར་བ་ཆེ། །ཨེ་ཀ་ཛ་ཊཱི་ལྷ་མོ་རང་བྱུང་རྒྱལ། །དུར་ཁྲོད་བདག་མོ་ཚེ་རིང་མཆེད་ལྔ་སོགས། །རྩ་བརྒྱུད་བླ་མའི་སྤྱན་སྔར་དམ་ནོས་པའི། །ཕོ་རྒྱུད་མོ་རྒྱུད་བསྟན་སྲུང་དྲེགས་པའི་སྡེ། །གནོད་སྦྱིན་ནོར་ལྷ་གཏེར་འཆང་གཞི་ཡི་བདག །མ་ལུས་ལུས་པ་མེད་པ་ཐམས་ཅད་ལ། །སོ་སོའི་དགྱེས་རྒུར་འཆར་བའི་འདོད་ཡོན་སྤྲིན། །དམ་རྫས་བདུད་རྩིའི་གསེར་སྐྱེམས་འདི་འབུལ་ལོ། །བྱང་ཆུབ་བར་དུ་སྲུང་སྐྱོབ་མི་གཡེལ་བར། །འགལ་རྐྱེན་ཀུན་སོལ་མཐུན་རྐྱེན་ཡིད་བཞིན་སྤེལ། །བདག་ཅག་རྣམས་ཀྱིས་ཇི་ལྟར་གསོལ་བའི་དོན། །ཐོགས་མེད་ལྷུན་གྱིས་འགྲུབ་པའི་ཕྲིན་ལས་མཛོད། །（ཅེས་པའང་མ་ཧཱ་ཀོ་ཊིའི་ཆོས་གྲྭར་རིན་ཆེན་གཏེར་མཛོད་དབང་ལུང་སྐབས་རྒྱུན་གསོལ་འདི་ལྟར་དགོས་ཞེས་གཏེར་སྟོན་མཆོག་གི་བཀས་བསྐུལ་ངོར་འཇིགས་བྲལ་ཡེ་ཤེས་རྡོ་རྗེས་བྲིས་པ་དགེ། །།）